b'\n_START_ARTICLE_\nMladoslovenci\n_START_PARAGRAPH_\nMladoslovenci so politi\xc4\x8dna smer ter tabor v \xc5\xa1estdesetih ter na za\xc4\x8detku sedemdesetih let 19. stoletja_NEWLINE_Proti Bleiweisu odlo\xc4\x8dno nastopi Fran Levstik, ki je leta 1863 urejal \xc4\x8dasopis Naprej. Pri tem so ga podprli predvsem Slovenci zunaj Kranjske. Vrhunec delovanja je struja dosegla z organiziranjem slovenskih taborov v letih 1868\xe2\x80\x931871, kjer so bile do takrat najbolj mno\xc5\xbei\xc4\x8dno podprte zahteve po slovenskem uradovanju in slovenskem u\xc4\x8dnem jeziku v osnovnih ter srednjih \xc5\xa1olah, po enakopravnosti slovenskega jezika v vseh de\xc5\xbeelah, v katerih so prebivali Slovenci, najbolj pa je izstopala ideja, ki se je imenovala Zedinjena Slovenija. Mladoslovenci so s tabori postali prvaki prvega vseslovenskega gibanja s politi\xc4\x8dnimi zahtevami. Vsrkavali in sprejemali so liberalne ideje svojega \xc4\x8dasa v svetovnem oziru, vendar pa so zavra\xc4\x8dali liberalne vlade, liberalno februarsko ustavo ter politi\xc4\x8dno organizirani liberalizem v takratni Avstriji._NEWLINE_Ustanovili so politi\xc4\x8dni \xc4\x8dasopis (kot kontrapunkt Bleiweisovim Novicam) Slovenski narod, ki je za\xc4\x8del izhajati leta 1868 v Mariboru in katerega prvi urednik je bil do leta 1871 Anton Tom\xc5\xa1i\xc4\x8d, nasledil pa ga je Josip Jur\xc4\x8di\xc4\x8d. Ve\xc4\x8dino ustanoviteljev so predstavljali slovenski nacionalisti s \xc5\xa0tajerske, v glasilu pa so predvsem kritizirali dozdevni oportunizem staroslovencev ob glasovanju za decembrsko ustavo na Dunaju leta 1867 ter premajhno politi\xc4\x8dno odlo\xc4\x8dnost, v nadaljnjem ustavnem \xc5\xbeivljenju dr\xc5\xbeave, ko so imeli staroslovenci \xc5\xa1e vedno ve\xc4\x8dino dr\xc5\xbeavnozborskih poslancev, pa njihovo domnevno premajhno anga\xc5\xbeiranost za realiziranje ideje Zedinjene Slovenije. \xc4\x8casopis je tudi ostro kritiziral nem\xc5\xa1kutarje (Slovence, ki so podpirali ustavoverni tabor); tj. nem\xc5\xa1ke liberalce, ki jih je imel za odpadnike slovenstva.'